216 Magnum

Secundum Philosophum, 7, *Politicarum,* c. 7, ad iudicandum de magnitudine rei non est respiciendum ad quantitatem, sed magis ad potentiam. Per quam potest inops, sic dicitur Hypocritas magnus medicus et doctrina est magna. Sic dicitur de Ysaac, Gen. 26[:13], quod *magnus vehementer effectus est*. Vnde Augustinus 6 libro, *De Trinitate,* c. 22, corpora adiunctione sua crescent, sed in rebus spiritualibus cum minor maiori adheret, sicut creatura creatori. Illa fit maior quam erat non mole sed virtute. Et talibus hoc est melius quod inanis. Vnde Augustinus, *De sermone Domini in monte,* sermo 19, magnus esse vis incipe a minimo. Cogitas magnum fabricam construere cogita prius de fundamento.

Item, res dicuntur magne si succescant, id est, si ad sursum ordinantur. Ideo proprie homo non dicitur magnus nisi sursum tendat. Modus autem crescendi habetur, Eccli. 3[:20]: *Quanto magnus es, humilia te in omnibus*. Seneca, *Epistula* 76, nemo illorum quos diuicie uel honores in fastigio ponunt magnus est ... inspice nudum. Deponit fortune mendatia. Animum suum inspice quantus sit ex suo uel alieno magnus. Vnde 4 Reg. 5[:1]: *Naaman erat vir magnus apud dominum suum, fortis et dives, sed leprosus*. Si aliqui magni sunt apud mundum dominum cui seruiunt, sed leprosi ante Deum. Seneca *Epistula* 66, potest ex deformi corpore magnus animus exire. Nec ex deformitate corporis fedatus animus, sed corpus per animum ornatus. Si ergo Karolus dicitur magnus quia adquisivit Romanum ipsum, si Alexander dicitur /f. 65va/ magnus quia Asiam et Europam subiugauit, quare non magis dicitur magnus qui adquisiuit regnum celorum. Ideo dixit Christus, Matt. 5[:19]: *Qui fecerit et docuerit, hic magnus vocabitur*. Vnde Augustinus, *De Doctrina*, libro 7 capitulo 18, sola virtus est que facit hominem magnum cuius figura legitur, Dan. 2[:34]: *Lapis* abscisus *de monte sine manibus* *percussit statuam in pedibus* *et comminuit* et creuit in montem magnum.

¶ Item, quidam sunt magni coram mundo, sed non coram Deo, sicut mali princeps qui sunt socii Naabal, 1 Reg. 25[:2-10], ille homo magnus viuus et tales designantur per statuam magnam, Dan. 2[:31-35]. Alii sunt magni coram Deo non coram mundo, Judith 16[:19]: *Qui timent te, erunt magni apud te*. Alii sunt magni coram Deo et coram mundo, et hii pauci, ut boni prelati, Job 1[:3]: *Erat vir ille magnus inter omnes orientales*. Sic *Abraham magnus*, Eccli. 44[:20]. Sic *Moyses magnus in terra Egipti*, Exod. 11[:3].